Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 412/17)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„PLA DE BAGES“

PDO-ES-A1557-AM04

Dátum oznámenia: 7. 8. 2020

OPIS A DÔVODY SCHVÁLENEJ ZMENY

1. Zníženie limitu skutočného obsahu alkoholu pre určité červené vína

OPIS:

Minimálny obsah alkoholu požadovaný pri červených vínach s označením pôvodu „Pla de Bages“ vyrobených z hrozna odrôd Picapoll Negro a Garró/Mandó sa znižuje z 12,5 obj. % na 11,5 obj. %.

Táto zmena sa týka bodu 2 písm. a) špecifikácie výrobku a bodu 4 jednotného dokumentu.

Považuje sa za štandardnú zmenu, pretože sa nevzťahuje na žiaden z prípadov opísaných v článku 14 ods. 1 delegovaného nariadenia Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu.

DÔVODY:

Picapoll Negro patrí medzi odrody, ktorých pestovanie bolo v oblasti, kde sa vyrábajú vína s označením pôvodu „Pla de Bages“, obnovené, a od roku 2014 je súčasťou špecifikácie výrobku.

Táto odroda, ktorá sa v oblasti pestuje od roku 2006, má stredne veľké až veľké bobule hrozna s veľmi tenkou šupkou a jemnými tanínmi, výsledkom čoho sú špeciálne, výrazné a elegantné vína. Tieto vlastnosti hrozna, rovnako ako v prípade iných odrôd Vitis vinifera, sťažujú dosiahnutie výrazného obsahu alkoholu.

Mandó je ďalšou odrodou, ktorej pestovanie bolo v oblasti, kde sa vyrábajú vína s označením pôvodu „Pla de Bages“, obnovené, a od roku 2016 je súčasťou špecifikácie výrobku.

V TermCat (katalánske terminologické stredisko zriadené regionálnou vládou Katalánska a Inštitútom katalánskych štúdií) sa definuje „víno Mandó“ ako „víno vyrobené z hrozna odrody Mandó s nízkym obsahom alkoholu“.

Udržiavanie vysokého minimálneho obsahu alkoholu v odrode, ktorá prirodzene nedosahuje túto úroveň zrelosti, môže byť pre vinohradníkov a výrobcov vína problematické.

Hrozno Mandó sa v oblasti Bages pestuje už viac ako desať rokov. Za ten čas bol obsah alkoholu vo vínach vyrábaných z odrody viniča Mandó preukázateľne nižší ako vo vínach vyrábaných z iných odrôd Vitis vinifera.

2. Zníženie limitu celkovej kyslosti v bielych a ružových vínach

OPIS:

Minimálna kyslosť požadovaná pri bielych a ružových vínach s označením pôvodu „Pla de Bages“ sa znižuje na rovnakú úroveň, aká je v súčasnosti povolená pre červené vína, t. j. minimálny limit kyseliny vínnej sa znižuje z 5 na 4,5 g/l.

Táto zmena sa týka bodu 2 špecifikácie výrobku a bodu 4 jednotného dokumentu.

Považuje sa za štandardnú zmenu, pretože sa nevzťahuje na žiaden z prípadov opísaných v článku 14 ods. 1 delegovaného nariadenia Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu.

DÔVODY:

Celková kyslosť podlieha pravidlám, pretože má pozitívny vplyv na uchovávanie vína (bráni vývoju mikroorganizmov) a priamo ovplyvňuje chuťový zážitok.

Súčasné klimatické podmienky so suchšími a teplejšími letami spôsobujú vo viniči a vínach s nižšou prirodzenou kyslosťou väčší rozklad kyselín ako obvykle. To znamená, že ak majú výrobcovia dodržiavať pravidlá, musia do vín pridávať kyselinu.

Pridávanie kyseliny zostáva na uvážení výrobcov, pričom treba mať na pamäti, že konečné kvalitatívne požiadavky, ktoré musí výrobok spĺňať, budú rovnaké bez ohľadu na acidifikáciu.

— Výrobok musí spĺňať organoleptické štandardy kvality, aby ho príslušný degustačný výbor schválil.

— Výrobok musí spĺňať ďalšie chemické požiadavky stanovené v pravidlách, pokiaľ ide o ostatné parametre, ktoré podliehajú hodnoteniu.

Na splnenie týchto dvoch požiadaviek už v súčasnosti nie je vždy potrebné pridávať kyselinu, pretože existujú alternatívne spôsoby, ako ich dodržať. Preto sa považovalo za vhodné znížiť požiadavku na celkovú kyslosť z 5 g/l kyseliny vínnej na 4,5 g/l.

3. Zmeny niektorých podmienok vyzrievania

OPIS:

Ruší sa povinnosť uchovávať víno určitú dobu vo fľaši, aby sa mohol používať tradičný pojem „Crianza“. Takisto sa ruší povinnosť, že všetky dubové nádoby používané na vyzrievanie musia mať objem menší ako 330 litrov. Pokiaľ ide o pojmy „barrica“ (sud) a „roble“ (dub), maximálna kapacita sa mení tak, aby bola v súlade so španielskymi právnymi predpismi, a to z 330 litrov na 600 litrov.

Tieto zmeny sa týkajú bodu 2.2 špecifikácie výrobku; jednotný dokument sa nemení.

Považujú sa za štandardné zmeny, pretože sa nevzťahujú na žiaden z prípadov opísaných v článku 14 ods. 1 delegovaného nariadenia Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu.

DÔVODY:

Podľa podmienok používania tradičného pojmu „Crianza“ musia červené vína vyzrievať minimálne 24 mesiacov, z toho aspoň šesť mesiacov v dubových nádobách s maximálnym objemom 330 litrov. Tento opis sa týka celkového času vyzrievania a minimálneho času vyzrievania v sude, ale nijako sa nezmieňuje o tom, ako dlho musí víno vyzrievať vo fľaši. Preto sa navrhuje, aby sa zo špecifikácie výrobku pre označenie pôvodu „Pla de Bages“ odstránila formulácia „… a zvyšok vo fľaši“. Znenie sa mení takto: „Červené vína musia vyzrievať dva kalendárne roky. Tento proces musí zahŕňať aspoň šesť mesiacov v dubových sudoch.“

Pri výrobe vína sa v súčasnosti používajú rôzne metódy vyzrievania, v nádobách z rôznych materiálov a s rôznymi objemami. Pokiaľ ide o „odkazy a/alebo pokyny týkajúce sa procesu výroby alebo vyzrievania vína“, v súčasnej špecifikácii výrobku sa uvádza, že „pri žiadnom procese vyzrievania nesmie kapacita dubových nádob presiahnuť 330 litrov“. S cieľom prispôsobiť sa súčasným metódam vyzrievania sa stanovenie maximálneho objemu nádoby považuje za príliš obmedzujúce, čo je dôvodom návrhu na odstránenie tejto vety zo špecifikácie výrobku: „Pri žiadnom procese vyzrievania nesmie kapacita dubových nádob presiahnuť 330 litrov.“

Pokiaľ ide o požiadavky na používanie pojmov „barrica“ (sud) a „roble“ (dub), pravidlá na vnútroštátnej úrovni povoľujú maximálny objem 600 litrov.

4. Rozšírenie vymedzenej oblasti

OPIS:

Do vymedzenej oblasti bolo pridaných osem nových obcí.

Tieto zmeny sa týkajú bodu 4 špecifikácie výrobku a bodu 6 jednotného dokumentu.

Považujú sa za štandardné zmeny, pretože sa nevzťahujú na žiaden z prípadov opísaných v článku 14 ods. 1 delegovaného nariadenia Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu.

DÔVODY:

Označenie pôvodu „Pla de Bages“ malo už od svojho stanovenia zahŕňať všetky obce v okrese Bages.

Pri stanovovaní označenia pôvodu niektoré obce nepodali žiadosť o začlenenie, aj keď sú všetky technicky súčasťou toho istého územia a z hľadiska pôdy a podnebia majú rovnako vhodné podmienky na pestovanie viniča a výrobu vína, čo potvrdil agronóm Antoni Baltierrez vo svojom technickom prieskume.

Z tohto dôvodu sa navrhuje, aby boli do špecifikácie výrobku pridané tieto obce: Gaià, Sant Feliu Sasserra, Sant Vicenç de Castellet, Castellbell i el Vilar, Marganell, L’Estany, Moià a Monistrol de Montserrat.

5. Pridanie novej odrody a synonyma ďalšej odrody

OPIS:

Do špecifikácie výrobku sa pridáva odroda Samsó/Cariñena. Takisto sa pridáva odroda Mandó, ktorá je synonymom už schválenej odrody Garró.

Tieto zmeny sa týkajú bodu 6 špecifikácie výrobku; jednotný dokument sa nemení, pretože nová odroda sa zavádza ako doplnková odroda.

Považujú sa za štandardné zmeny, pretože sa nevzťahujú na žiaden z prípadov opísaných v článku 14 ods. 1 delegovaného nariadenia Komisie (EÚ) 2019/33 zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu.

DÔVODY:

Požiadalo sa o pridanie tejto odrody viniča na účely označenia pôvodu „Pla de Bages“, pretože jej vyhovujú pôdne a klimatické podmienky a z agronomického aj enologického hľadiska prináša dobré výsledky. Preto sa považovalo za vhodné pridať odrodu Sansón/Cariñena do špecifikácie výrobku pre označenie pôvodu „Pla de Bages“.

Názov „Mandó“ sa pridáva ako synonymum názvu „Garró“, aby sa napravil omyl z roku 2016, keď bol názov „Garró“ uvedený v špecifikácii výrobku, ale názov „Mandó“ bol vynechaný.

JEDNOTNÝ DOKUMENT

1. Názov výrobku

„Pla de Bages“

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

3. Likérové víno

5. Akostné šumivé víno

8. Perlivé víno

4. Opis vína (vín)

Biele a ružové vína

Vyrobené z odrôd stanovených v bode 6. Biele vína sa vyznačujú bledou farbou a sviežou vôňou kvetín a aromatických bylín. Vzhľadom na výrazný vplyv Pyrenejí majú vône bielych vín sklon k sviežejšiemu zakončeniu pri opise každej odrody, so silnou prítomnosťou kyslého ovocia.

Ružové vína sú silné, vyrobené zo zrelého hrozna, ktoré im dodáva dobrú štruktúru a pocit jemnosti. Farebné odtiene sa pohybujú od svetlejších v prípade kratšej doby macerácie po intenzívnejšie ružové tóny.

* Minimálny skutočný obsah alkoholu v ružových vínach vyrobených výlučne z odrôd Sumoll a Ull de llebre je 11,5 obj. % a pre zvyšok 12,5 obj. %.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10 Maximálny celkový obsah oxidu siričitého (v miligramoch na liter) 180

Červené víno

Červené vína musia byť vyrobené zo schválených odrôd.

Červené vína majú veľmi intenzívnu farbu. Harmonogram pestovania a chladné podnebie podporujú pomalé dozrievanie hrozna na jeseň, čo umožňuje pestré sfarbenie všetkých odrôd. Je však potrebné poznamenať, že pôvodné odrody majú menší farebný potenciál a výsledkom sú bledšie vína. Tieto vína majú veľmi dobrú štruktúru a sú mimoriadne silné.

* Minimálny skutočný obsah alkoholu vo vínach vyrobených výlučne z odrôd Sumoll, Ull de llebre, Picapoll Negro a Garró/Mandó je 11,5 obj. %.

* Obsah prchavých kyselín sa môže zvýšiť o 0,06 g/l za každý stupeň alkoholu nad 11 obj. % a rok dozrievania, maximálne do 1 g/l.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,5 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 150

Perlivé víno

Perlivé vína majú v podstate rovnaké parametre ako biele a ružové vína, pričom sa vyznačujú týmito špecifickými vlastnosťami:

1. Tieto vína majú vzhľadom na obmedzený obsah alkoholu vyššiu kyslosť, čo im dodáva sviežu chuť, vyváženú prítomnosťou bubliniek oxidu uhličitého.

2. Ide o vína s výraznejšou štruktúrou a plnšou chuťou vďaka taktilným vnemom, ktoré vytvárajú bublinky oxidu uhličitého.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 200

Akostné šumivé víno

Čo sa týka vzhľadu, farby týchto vín sú podobné opisom v časti o bielych a ružových vínach.

Vône na pozadí pripomínajú čerstvé ovocie, citrusové plody a kvety (z cuvée). Vyzrievanie na kaloch obohacuje vône, ktoré sa rozvíjajú vo fľaši, o tóny sušeného ovocia a chleba.

Tieto vína v ústach zreteľne pôsobia plnšie ako vína, z ktorých sú vyrobené. Majú krémovú konzistenciu úmernú mesiacom vyzrievania a oxid uhličitý je dobre integrovaný. Jemné bublinky sa výborne dopĺňajú s kyslým profilom vín vyrobených v tejto oblasti a vyznačujú sa rovnakou sviežosťou a dlhým záverom, ktoré sú charakteristické pre ostatné šumivé vína z chladných regiónov.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 10,5 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 13,3 Maximálny celkový obsah oxidu siričitého (v miligramoch na liter) 185

Likérové vína

Tieto vína sa môžu vyrábať z prezretého hrozna alebo hrozna napadnutého ušľachtilou hnilobou.

Vo vôni vína z prezretého hrozna sa objavujú tóny sušeného ovocia, hrozienok, sirupov a cukroviniek. Ak sú vína vyrobené z hrozna napadnutého ušľachtilou hnilobou, možno cítiť aj náznaky pomarančovej kôry a medové tóny.

Ak sa prírodné sladké vína vyrábajú zastavením fermentácie, zvyčajne pomocou nízkych teplôt a mikrofiltrácie, majú rovnaké vlastnosti ako mladé vína, ale s prirodzeným výskytom cukrov.

Patria sem mistely, vína „rancio“ a prírodné sladké vína.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 15 Minimálna celková kyslosť 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter) 180

5. Vinárske výrobné postupy

a) Základné enologické postupy

Pestovateľský postup

Pestovateľské postupy musia byť tradičné, pretože sa pri nich s najväčšou pravdepodobnosťou dosahuje tá najlepšia kvalita. Všetky pestovateľské práce budú rešpektovať generatívno-vegetatívnu rovnováhu rastliny a životné prostredie a budú sa pri nich uplatňovať agronomické znalosti potrebné na vypestovanie hrozna v stave optimálnom na výrobu vína.

Vinič bude viazaný v súlade s postupmi a metódami, ktoré sú všeobecne akceptované pri výrobe vína.

Zozbierané hrozno sa musí prepraviť čo najrýchlejšie a pri použití metód, ktoré zaručujú zachovanie jeho kvality.

Relevantné obmedzenie týkajúce sa výroby vín

Zber sa musí vykonať veľmi opatrne. Vína, na ktoré sa vzťahuje toto CHOP, sa môžu vyrábať iba zo zdravého hrozna, ktoré je dostatočne zrelé na to, aby sa z neho získali vína s prirodzeným obsahom alkoholu najmenej 9,5 obj. % v prípade bielych vín a 11 obj. % v prípade červených vín. V prípade, že sa má víno použiť na výrobu perlivých alebo akostných šumivých vín, minimálny prirodzený obsah alkoholu musí byť 9,5 obj. %.

b) Maximálne výnosy

Biele odrody viniča

10 000 kilogramov hrozna na hektár

Biele odrody viniča

70 hektolitrov na hektár

Modré odrody viniča

9 000 kilogramov hrozna na hektár

Biele odrody viniča

63 hektolitrov na hektár

6. Vymedzená zemepisná oblasť

Zoznam obcí, v ktorých sa vyrábajú vína, na ktoré sa vzťahuje CHOP „Pla de Bages“:

Aguilar de Segarra

Artés

Avinyó

Balsareny

Calders

Callús

Cardona

Castellbell i el Vilar

Castellfollit del Boix

Castellgalí

Castellnou de Bages

El Pont de Vilomara i Rocafort

L’Estany

Fonollosa

Gaià

Manresa

Marganell

Moià

Monistrol de Calders

Monistrol de Monserrat

Mura

Navarcles

Navàs

Rajadell

Sallent

Sant Feliu Sasserra

Sant Fruitós de Bages

Sant Joan de Vilatorrada

Sant Mateu de Bages

Sant Salvador de Guardiola

Sant Vicenç de Castellet

Santpedor

Santa Maria d’Oló

Suria

Talamanca

7. Hlavné muštové odrody

PICAPOLL BLANCO

SUMOLL TINTO

TEMPRANILLO - ULL DE LLEBRE

8. Opis súvislostí

„Víno“

Poľnohospodárske a klimatické podmienky v okrese sa vyznačujú teplotami a úrovňami zrážok, ktoré sa výrazne líšia od okolitých okresov. Priemerná nadmorská výška a vzdialenosť okresu od mora, ako aj pobrežná bariéra vytvárajú klimatické podmienky, ktoré majú za následok kyslý profil jeho vín.

Rozsiahle lesy a obrovské množstvo aromatických bylín rastúcich v celom okrese mu dodávajú charakteristický terroir, ktorý má silný a špecifický vplyv na všetky vinárske výrobky vyrobené v oblasti, na ktorú sa vzťahuje CHOP „Pla de Bages“. Primárne vône vín sú nasýtené esenciami týchto bylín. Príkladom je rozmarín, levanduľa a tymián.

„Perlivé víno“

Platia vysvetlenia uvedené v predchádzajúcej časti.

„Akostné šumivé vína“

Okres Bages má dlhoročnú tradíciu výroby šumivých vín. Na obec Artés sa vzťahuje CHOP „Cava“, pretože s týmto typom vín sa tu experimentuje od začiatku 20. storočia a aj sa tu vyrábajú. Inými slovami, táto obec patrí medzi prvých výrobcov šumivých vín. Cuvée používané na výrobu týchto vín pochádza z odrôd Macabeo, Xarel•lo a Parellada a má vlastnosti, ktoré sú už opísané v časti venovanej týmto vínam.

„Likérové víno“

Likérové vína sa v okrese Bages vyrábajú od nepamäti. Vína „Rancio“, mistely a prírodné sladké vína sú v tomto okrese už mnoho rokov bežným nápojom domácich obyvateľov. Kombinácia tradičnej metódy výroby vína a odrodovej skladby v okrese, ktorá je ovplyvnená uvedenými agroklimatickými podmienkami, dáva týmto vínam špecifické organoleptické vlastnosti.

9. Ďalšie základné podmienky (balenie, označovanie, iné požiadavky)

Právny rámec:

Vnútroštátne právne predpisy

Typ ďalšej podmienky:

Balenie v rámci vymedzenej zemepisnej oblasti

Opis podmienky:

Vína, na ktoré sa vzťahuje CHOP „Pla de Bages“, sa musia plniť do fliaš v oblasti uvedenej v pravidlách pre toto CHOP. Rozhodla o tom regulačná rada, pretože sa domnieva, že oblasť, na ktorú sa CHOP vzťahuje, je taká malá, že akékoľvek vonkajšie zásahy by mohli mať negatívny vplyv na kvalitu, keďže by ju rada nemohla správne monitorovať a platné normy by nemuseli byť dodržané.

Odkaz na špecifikáciu výrobku

https://cutt.ly/zdIxe2x

(1) Ú. v. EÚ L 9, 11.1.2019, s. 2.